वाणिज्य बैंकहरूले आपसी सहमतिमा पुनः ब्याजदर कायम गर्ने भएका छन् । बैंकहरूको छाता संगठन नेपाल बैंकर्स एसोसिएसनको रोहबरमा ब्याजदरमा पुनः सहमति गर्ने तयारी थालिएको एक बैंकरले बताए । बैंकहरूले गत असारमा बचतमा बढीमा ७ प्रतिशत, मुद्दतीतर्फ सर्वसाधारणको निक्षेपमा ११ प्रतिशत र संस्थागत निक्षेपमा साढे १० प्रतिशत दिने सहमति गरेका थिए । तर, केही बैंकहरूले सहमतिलाई तोडेकाले पुनः अर्को सहमति गर्ने तयारी थालिएको हो । ‘अब संस्थागत निक्षेपलाई १० प्रतिशतमा झार्ने प्रस्ताव गरिएको छ,’ एक बैंकरले भने, ‘बिहीबारका लागि बोलाइएको बैठकले सहमति गर्न सक्छ ।’
